Document ID: 32014R0901

KOMISJONI RAKENDUSMÄÄRUS (EL) nr 901/2014,
18. juuli 2014,
millega rakendatakse Euroopa Parlamendi ja nõukogu määrust (EL) nr 168/2013 kahe-, kolme- ja neljarattaliste sõidukite tüübikinnituse haldusnõuete ja turujärelevalve osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 168/2013 kahe-, kolme- ja neljarattaliste sõidukite kinnituse ja turujärelevalve kohta, (1) eriti selle artikli 22 lõiget 7, artikli 27 lõiget 4, artikli 29 lõiget 4, artikli 30 lõikeid 2, 3 ja 6, artikli 32 lõiget 1, artikli 38 lõiget 2, artikli 39 lõiget 3, artikli 40 lõiget 4, artikli 50 lõiget 2, artikli 51 lõiget 3, artikli 57 lõiget 8, ja artiklit 72,
ning arvestades järgmist:
(1)
Selguse, prognoositavuse, otstarbekuse ja lihtsustamise huvides ning selleks, et vähendada sõidukitootjate koormust, peaks käesolev määrus, mis põhineb väljakujunenud taval, veelgi lihtsustama ja ühtlustama tüübikinnitusmenetlustes kasutatavaid dokumente.
(2)
Sestsaadik, kui koostati Euroopa Parlamendi ja nõukogu direktiiviga 2002/24/EÜ (2) sätestatud tüübikinnitusmenetluses kasutatavad dokumendivormid, on sõidukites kasutusele võetud uusi tehnoloogiaid (nt elektrimootorid, rakendatakse EURO heitenorme). Selle tulemusena tuleks vorme muuta.
(3)
Näitamaks, millise menetluse on tootja tüübikinnitust taotledes valinud, tuleks kasutusele võtta uus „teatmiku infolehe” vorm.
(4)
Tagamaks, et sõidukid ehitatakse nii, et nad püsiksid mõistliku aja jooksul ohutuna, tuleks luua vormid, millel tootja esitab avaldused kasutusohutuse seisukohast kriitiliste süsteemide, osade ja lisaseadmete vastupidavuse ning sõiduki struktuuri terviklikkuse kohta vastavalt määrusele (EL) nr 168/2013.
(5)
Tagamaks sõltumatute ettevõtjate mõistlikku juurdepääsu sõiduki remonditeabele, sh teabele, mis käsitleb pardadiagnostikasüsteeme ja nende interaktsiooni sõiduki muude süsteemidega, annavad tootjad piiramatu juurdepääsu sellele teabele ja esitavad tüübikinnitusasutustele tõendid selle kohta, et nad on selle nõude täitnud. Tuleks kehtestada vastav tootja tõendi vorm.
(6)
Kättesaadavaks tuleks teha kolm vastavustunnistuse näidist, mis vastavad komplektsete, komplekteeritud ja mittekomplektsete sõidukite tüübikinnitusmenetlusele.
(7)
Et hõlbustada ümberehitamist alamkategooria (L3e/L4e)-A2 toimivustasemelt alamkategooria (L3e/L4e)-A3 toimivustasemele ja vastupidi, tuleks ette näha vastav tootja kinnituse vorm, mis lisatakse teatmikule. Lisaks tuleks vastavustunnistusele lisada mõned uued andmed ja kanded ning kindlaks määrata asjaomaste alamkategooriate andmesildi omadused.
(8)
Vastavalt määruse (EL) nr 168/2013 artikli 82 lõikele 2 võivad tootjad taotleda nimetatud määruse alusel uutele sõidukitüüpidele ELi või riikliku tüübikinnitust juba enne selle määruse kohaldatavuse alguskuupäeva. Et aidata kaasa nimetatud määruse varajasele kohaldamisele, peaks olema lubatud kasutada direktiivi 2002/24/EÜ IV lisas sätestatud vastavustunnistuse näidist artikli 5 lõikes 2 sätestatud tingimustel kuni 31. detsembrini 2015.
(9)
Et lihtsustada kontrollimeetmeid ja samas vähendada tootjate halduskoormust, ei peaks omavolilise ümberehitamise järelevalve andmesilt enam olema kohustuslik, selles sisaldunud teave tuleks aga lisada sõiduki andmesildile.
(10)
Et lihtsustada kõige enam levinud ELi tüübikinnitustunnistust, tuleks välja töötada uus näidis spetsiaalselt komplektsele sõidukitüübile antava ELi kogu sõiduki tüübikinnituse jaoks, samas kui teiste sõidukitüübi kombinatsioonide jaoks tuleks kehtestada teistsugune ELi kogu sõiduki tüübikinnituse tunnistuse näidis.
(11)
Kui tootja valib üheastmelise tüübikinnitusmenetluse, tuleks ELi kogu sõiduki tüübikinnitustunnistusele lisada loetelu nõuetest ja õigusaktidest, millele sõidukitüüp vastab.
Tuleks kehtestada ELi tüübikinnitustunnistuse vorm, et ühtlustada kõik need erinevad vormid, mis on varem ette nähtud erinevates liidu direktiivides süsteemide, osiste või eraldi seadmestike tarvis.
(12)
Direktiivi 2002/24/EÜ V lisas sätestatud ELi tüübikinnitustunnistuste numeratsioonisüsteemi tuleks muuta, et võtta arvesse nende õigusaktide uut juriidilist struktuuri, mis sisaldavad tüübikinnituse nõudeid, millele vastavust kinnitatakse.
(13)
Et ühtlustada katsearuannetes kõige olulisema teabe esitusviisi, tuleks kehtestada katsearuannete vormingu miinimumnõuded.
(14)
Et teha hõlpsasti kindlaks tüübikinnituse saanud sõidukiga tehtud katsete tulemused, tuleks ELi tüübikinnitustunnistusele lisada katsetulemuste leht, mis sisaldab nõutavat miinimumandmestikku.
(15)
Tuleks kehtestada loetelu osadest või lisaseadmetest, mis võivad tõsiselt ohustada sõiduki turvalisuse või keskkonnamõju seisukohalt oluliste süsteemide nõuetekohast toimimist.
(16)
Tuleks kehtestada sellise tunnistuse vorm, millega antakse luba lasta turule osi või lisaseadmeid, mis võivad tõsiselt ohustada sõiduki turvalisuse või keskkonnamõju seisukohalt oluliste süsteemide nõuetekohast toimimist; samuti tuleks kehtestada selliste tunnistuste nummerdamise süsteem.
(17)
Käesoleva määrusega ette nähtud meetmed on kooskõlas määruse (EL) nr 168/2013 artikli 73 lõikes 1 nimetatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese
Käesolevas määruses on sätestatud määruse (EL) nr 168/2013 artiklis 72 osutatud rakendusmeetmed, millega kehtestatakse ühtsed tingimused uute kahe-, kolme- ja neljarattaliste sõidukite ning selliste sõidukite jaoks konstrueeritud ja valmistatud süsteemide, osiste ja eraldi seadmestike tüübikinnituse haldusnõuete rakendamiseks. Samuti on siin sätestatud haldusnõuded selliste osade ja lisaseadmete turulelaskmiseks ja kasutuselevõtuks, mis võivad tõsiselt ohustada sõiduki oluliste süsteemide nõuetekohast toimimist.
Artikkel 2
Teatise ja teatmiku näidisvormid
Tootjad, kes taotlevad ELi tüübikinnitust, esitavad määruse (EL) nr 168/2013 artikli 27 lõikes 1 ning artikli 27 lõike 2 punktis a osutatud teatise ja teatmiku, kasutades käesoleva määruse I lisas esitatud näidisvorme.
Artikkel 3
Tootja avalduste näidisvormid vastupidavuskatsete ja sõiduki struktuuri terviklikkuse kohta
Tootjad, kes taotlevad ELi tüübikinnitust, esitavad määruse (EL) nr 168/2013 artikli 22 lõikes 2 osutatud avalduse kasutusohutuse seisukohast kriitiliste süsteemide, osade ja lisaseadmete vastupidavuse kohta ning komisjoni delegeeritud määruse (EL) nr 3/2014 (3) XIX lisas osutatud avalduse sõiduki struktuuri terviklikkuse kohta, kasutades käesoleva määruse II lisas esitatud näidisvorme.
Artikkel 4
Tootja tõendite näidisvormid, millega ta tõendab kinnitusasutusele sõiduki pardadiagnostika (OBD) andmetele ning sõiduki remondi- ja hooldusteabele juurdepääsu tagamist käsitlevate nõuete täitmist
Tootjad, kes taotlevad ELi tüübikinnitust, esitavad kinnitusasutusele määruse (EL) nr 168/2013 artikli 57 lõike 8 kohase tõendi juurdepääsu kohta sõiduki OBD andmetele ning sõiduki remondi- ja hooldusteabele, kasutades käesoleva määruse III lisas esitatud näidisvorme.
Artikkel 5
Vastavustunnistuste näidisvormid
1. Tootjad annavad välja määruse (EL) nr 168/2013 artikli 38 lõikes 1 osutatud vastavustunnistuse, järgides käesoleva määruse IV lisas esitatud näidisvorme.
2. Kooskõlas määruse (EL) nr 168/2013 artikli 82 lõikega 2, milles lubatakse tootjatel taotleda tüübikinnitust tolle määruse alusel juba ajavahemikul alates käesoleva rakendusmääruse jõustumisest kuni 31. detsembrini 2015, võivad tootjad niisuguste äsja tüübikinnituse saanud sõidukitüüpide puhul alternatiivina IV lisa 1. liites sätestatud vastavustunnistusele kasutada ka direktiivi 2002/24/EÜ IV lisas sätestatud vastavustunnistust; selle punktis nr 04 „Sõidukikategooria” ja punktis 50 „Märkused” tuleb esitada IV lisa 2. liites sätestatud teave ja andmed.
Artikkel 6
Andmesildi ja ELi tüübikinnitusmärgi näidised
Tootjad väljastavad määruse (EL) nr 168/2013 artikli 39 lõigetes 1 ja 2 osutatud andmesildi ja ELi tüübikinnitusmärgi, järgides käesoleva määruse V lisas esitatud näidiseid.
Artikkel 7
ELi tüübikinnitustunnistuse näidisvormid
Kinnitusasutused annavad välja määruse (EL) nr 168/2013 artikli 30 lõikes 1 osutatud ELi tüübikinnitustunnistuse, kasutades käesoleva määruse VI lisas esitatud näidisvorme.
Artikkel 8
ELi tüübikinnitustunnistuste numeratsioonisüsteem
Määruse (EL) nr 168/2013 artikli 29 lõike 4 alusel nummerdatakse ELi tüübikinnitustunnistused käesoleva määruse VII lisas sätestatud ühtlustatud süsteemi kohaselt.
Artikkel 9
Katsetulemuste lehe näidisvorm
Kinnitusasutused annavad välja määruse (EL) nr 168/2013 artikli 30 lõikes 3 osutatud katsetulemuste lehe, kasutades käesoleva määruse VIII lisas esitatud näidisvormi.
Artikkel 10
Katsearuannete vorm
Määruse (EL) nr 168/2013 artikli 32 lõikes 1 osutatud katsearuanded peavad vastama käesoleva määruse VIII lisas sätestatud nõuetele.
Artikkel 11
Oluliste süsteemide nõuetekohast toimimist tõsiselt ohustada võivate osade või lisaseadmete loetelu
Määruse (EL) nr 168/2013 artikli 50 lõikes 2 osutatud loetelu osadest või lisaseadmetest, mis võivad tõsiselt ohustada sõiduki turvalisuse või keskkonnamõju seisukohast oluliste süsteemide nõuetekohast toimimist, on esitatud käesoleva määruse X lisas.
Artikkel 12
Oluliste süsteemide nõuetekohast toimimist tõsiselt ohustada võivate osade või lisaseadmete turulelaskmise ja kasutuselevõtmise loa näidisvorm ja numeratsioonisüsteem
Kinnitusasutused annavad välja määruse (EL) nr 168/2013 artikli 51 lõikes 2 osutatud loa selliste osade või lisaseadmete turulelaskmiseks või kasutuselevõtmiseks, mis võivad tõsiselt ohustada sõiduki turvalisuse või keskkonnamõju seisukohast oluliste süsteemide nõuetekohast toimimist; seejuures kasutavad kinnitusasutused käesoleva määruse IX lisas sätestatud näidisvormi ja numeratsioonisüsteemi.
Artikkel 13
Jõustumine ja kohaldamine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2016.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. juuli 2014

Labels: 7
10
8
1